BOJNICE. Slovenské národné múzeum - Múzeum Bojnice si v tomto roku pripomína 65. výročie svojho vzniku. Kultúrna inštitúcia, ktorá sídli na zámku v Bojniciach, preto v priebehu tohto roka pripravuje pre svojich návštevníkov viacero projektov súvisiacich s touto udalosťou.
Významným medzníkom v dejinách zámku bol rok 1950 a ničivý požiar, ktorý pohltil zámocké veže. Bezprostredne po požiari bolo rozhodnuté o obnove zámku a v septembri 1950 aj o zriadení múzea v jeho priestoroch.
"Prvá expozícia v renovovanom zámku bola pre verejnosť otvorená v roku 1951 a základ zbierkového fondu tvoril inventár Múzea hornej Nitry, Mestského múzea v Nitrianskom Pravne, Štátneho múzea v Nitre, ako aj zvozy z kaštieľov v Tesárskych Mlyňanoch, Beladiciach, Tovarníkoch a ďalších z územia Nitrianskeho kraja," povedala kultúrno-propagačná manažérka bojnického múzea Petra Gordíková.
Múzeum od tohto obdobia prešlo dlhou cestou a mnohými zmenami. Premenami prešla aj samotná zámocká expozícia, ktorú ročne navštívi mnoho domácich i zahraničných hostí.
"Pri príležitosti významného výročia majú návštevníci zámku jedinečnú možnosť porovnávať súčasnú expozíciu s expozíciami predchodcov dnešného múzea. Prostredníctvom dobových fotografií umiestnených v jednotlivých miestnostiach môžu sledovať zmeny, ktoré privial čas," priblížila Gordíková.
Slovenské národné múzeum - Múzeum Bojnice už čoskoro sprístupní unikátnu výstavu venovanú výročiu svojho založenia.